和魏南伯縣丞寒食西湖韻
作者：袁說友
朝代：宋

paragraphs: 紅塵久厭人，湖山猛從事。
巾車出西關，觸目飽幽致。
聊從吸鯨飲，發我湧泉思。
松鳴當絲竹，山肴勝肉味。
愛此天地寬，無復名利覬。
淡粧與濃抹，晴雨蓋一類。
車馬幾馳逐，簪珥頗遺棄。
稍出鵷鷺行，來與鷗鳥綴。
歸來燈火近，忽枉珠玉遺。
三復已醒然，襲藏有巾笥。